**Kielenhuolto: Alkukirjaimet, yhdyssanat ja pilkutus**

**Alkukirjaimet:**

* Erisnimet kirjoitetaan **aina** isolla alkukirjaimella!
* Erisnimiä ovat:
* Ihmisten nimet (Pekka, Maija, Virtanen, Korhonen)
* Eläinten nimet (Musti, Mansikki)
* Paikannimet (Lohja, Turku, Suomi, Ikkala, Etelä-Amerikka, Keskustie)
* Teosten nimet (Seitsemän veljestä, Nälkäpeli, Nörtti 2)
* Lehtien nimet (Helsingin Sanomat, Länsi-Uusimaa, Karkkilan Tienoo)
* Yritysten nimet ( Fazer, Kesko)
* Tuotemerkkien nimet (Omar, Snapchat)
* Taivaankappaleiden nimet ( Mars, Uranus)

**Yleisnimet sen sijaan kirjoitetaan pienellä!**

**Yleisnimiä ovat:**

* Kuukaudet (helmikuu, marraskuu)
* Viikonpäivät (tiistai, perjantai)
* Juhlapäivät (joulu, vappu)
* Kansallisuudet (suomalainen)
* Kielet (suomi, suomenkielinen)
* Eläinrodut ja kasvilajit (tanskandoggi, koivu)
* Ruokalajit (ranskalaiset perunat, runebergintorttu)
* Sodat, tyylikaudet ja uskonnot (1. maailmansota, realismi, katolilaisuus)
* Erisnimistä johdetut adjektiivit (pohjoisamerikkalainen)

**Yhdyssanat:**

**Yhdyssanat kirjoitetaan joko yhteen tai yhdistetään yhdysmerkin avulla**

**Yhdyssanoja ovat:**

* Substantiivit, joiden määriteosa on perusmuodossa (jalkapallo, pelikenttä)
* Substantiivit, joiden merkitys on vakiintunut, vaikka määriteosa olisikin taipunut (äidinkieli, öljynvaihto)
* Useimmat inen-loppuiset adjektiivit (punatukkainen, sinisilmäinen)
* Tekijännimet ( sairaanhoitaja, lihanleikkaaja)
* Yhdysverbit (jälkitarkastaa, peruskorjata)

**Yhdyssana kirjoitetaan yhdysmerkin kanssa, kun:**

* Yhdyssanan osana on erisnimi (Uno-pelikortit)
* Yhdyssanan osana on kaksiosainen erisnimi (Täällä Pohjantähden alla –elokuva)
* Yhdyssanan rajalla on sama vokaali (taide-elokuva, ala-aste)
* Yhdyssanasta on jätetty osa toistamatta ( maalis- ja huhtikuu)
* Yhdyssanan osana on lyhenne, numero, kirjain tai merkki (A-vitamiini, B-ajokortti, EU-maat, 15-vuotias)

**Pilkutus:**

Pilkkuja käytetään enimmäkseen vain seuraavissa tilanteissa:

1. **Kun päälause erotetaan sivulauseesta**
2. **Kun päälause erotetaan toisesta itsenäisestä päälauseesta**
3. **Kun sivulause erotetaan toisesta sivulauseesta**
4. **Kun luetteloidaan asioita**
5. **Kun irrotetaan johtolause sitaatista (esim: ”Hieno päivä”, isä sanoi)**
6. **Kun käytetään irrallista lisäystä (esim: ”Minun on vaikea keskittyä opiskeluun, etenkin keväällä)**

Kohtien 1-3 kannalta erityisen tärkeää on erottaa, missä menee lauseiden raja virkkeiden sisällä. Lauseiden rajan löytämisen kannalta on elintärkeää löytää virkkeen konjunktiot, joita on kaksi pääryhmää: Alistus- ja rinnastuskonjunktiot.

Alistuskonjunktiot aloittavat aina sivulauseen, rinnastuskonjunktiot aloittavat sen sijaan samanarvoisen lauseen edeltävän lauseen kanssa. Sivulauseita aloittavat myös kysyvä sivulause ja relatiivilause.

**Pää- ja sivulauseen erottaminen pilkulla:**

**Pää- ja sivulause erotetaan aina toisistaan pilkulla!**

**Sivulausetyypit:**

1. **Konjunktiosivulause**

Konjunktiosivulause alkaa aina alistuskonjunktiolla, joita ovat:

*että, jotta, koska, kun, jos, vaikka, kuin, kunnes*

Näillä sanoilla alkava lause on siis konjunktiosivulause.

Esim: Menin nukkumaan, **vaikka** kello ei ollut vielä paljoakaan.

1. **Kysyvä sivulause**

Kysyvä sivulause alkaa kysymyssanalla, mutta se ei varsinaisesti ole kysymys, vaan tarkennus päälauseen esittämään asiaan.

Esim: En tiedä, **mitä** kello on.

1. **Relatiivilause**

Relatiivilause alkaa relatiivipronominilla, joita ovat joka ja mikä.

Sana joka viittaa edeltävään sanaan, sana mikä viittaa edeltävään kokonaisuuteen.

Esim: Sain töitä, **mikä** on hienoa!

Esim2: Löysin sadetakin, **joka** on punainen.

Huom! Molemmat sanat voivat esiintyä taivutettuina.

Esim: Tunnen miehen, jonka vanhemmat ovat Japanista kotoisin.

**Pilkkujen käyttö rinnastuskonjunktioiden kanssa:**

Rinnastuskonjunktioita ovat:

* *ja, sekä, eli, tai, vai, mutta, vaan ja sillä*
* lisäksi rinnastuskonjunktioihin lasketaan ilmaisut *sekä-että ja joko – tai*

Rinnastuskonjunktioihin pätee sääntö, jonka mukaan pilkkua niiden kanssa käytetään vain silloin, kun ne erottavat kaksi itsenäistä samanarvoista lausetta, joilla ei ole yhteistä osaa. ***Esimerkiksi näin: Aurinko paistoi, ja naapuri alkoi maalata taloaan.***

Yllä olevassa esimerkissä molemmat lauseet ovat itsenäisiä päälauseita, eikä niissä lauseissa ole mitään yhteistä tekijää.

***Esimerkki2: Jarmo sai kalan aamulla ja paistoi sitä sen jälkeen pannulla.***

Tässä esimerkissä pilkkua ei käytetä, koska ja- sanan rinnastavilla osilla on *yhteinen tekijä, Jarmo.*

Huom! Rinnastuskonjunktiot ***mutta, vaan, sillä*** ovat merkitykseltään sellaisia, että ne usein rinnastavat itsenäisiä lauseita toisiinsa. Tällöin lauseilla ei ole yhteistä osaa, joten niiden väliin tulee laittaa pilkku. Käytä siis aina pilkkua näiden sanojen kanssa, jos olet epävarma. Lisäksi vanhan, mutta vielä voimassa olevan pilkkusäännön mukaan konjunktioiden ”vaan” ja ”mutta” kanssa voi käyttää pilkkua aina.

Esimerkki: Ole varovainen lenkillä***, sillä*** tie on todella liukas!